Missier ta' tifla bil-kundizzjoni down syndrome esprima ma' TVM l-emozzjonijiet kbar uħud minnhom diffiċli li ttih bintu Stephanie. Stephanie li għandha 33 sena hija mara li temmen fiha infisha, tħobb tiżfen u taf taħdem il-bizzilla. Minkejja d-diżabilita tagħha, Stephanie ma taqta' qalbha minn xejn u tammetti li hija l-fessuda ta' missierha. "Ma nafx ma nistax nesprimi l-imħabba li għandi lejha, għal ħutha wkoll, ma nistax infisser l-imħabba." Kull meta xi ħadd isemmilu lil bintu Stephanie, Alfred Camilleri iħoss qalbu se tinqasam, kemm għax iħobbha ħafna imma wkoll għax jinkwieta għaliha. Stephanie għandha 33 sena, u trabbiet fost żewġt aħwa subien Anton u Kenneth. Ħuha Anton qal li oħtu dejjem kienet il-fessuda tal-familja, anki għax hija ż-żgħira. "Xi ħaġa speċjali, noħroġha miegħi, klabb tal-muturi u noħodha miegħi". Stephanie hija mara enerġtika ħafna u kif konna hemm urietna l-ħiliet tagħha fiż-żfin, fejn qabel il-pandemija mhux l-ewwel darba li f'attivita mal-familja jew ħbieb toħrpħ tiżfen u tferraħ lil kull min hemm madwarha. Barra ż-żfn Stephanie tgħallmet ukoll ċerti snajja fosthom dik taċ-ċombini. "Inħobb nagħmel ċombini, u doilers, u krafts". Stephanie ħassitha wisq li minħabba l-pandemija ma setgħetx tattendi ċ-ċentru ta' matul il-jum. "Il-ħbieb tiegħi nimmissjahom ħafna, u nixtieq immur lura imma ommi ma tħallinix ħabba l-marda". Minkejja d-diżabilità, Stephanie ma tara ebda limitu fil-ħajja, u għaliha, mgħannqa fl-għożża ta' ommha u missierha, tħoss li ma jonqosha xejn iktar.